Slovenska kronika, 10.5.2010


Naslov: 33. jezikova nedelja na Bohorju

Napoved za voditelja:

Bohor je bil včeraj kljub ne najbolj toplemu vreme spet poln obiskovalcev, ki so se nanj povzpeli peš, s kolesi, konji ali se pripeljali z avtomobili. Tja jih je že 33. leto po vrsti zvabila tradicionalna prireditev - Jezikova nedelja. Kot vedno doslej so jo tudi letos vzorno pripravili prizadevni člani Planinskega društva Bohor s Senovega.

T- Z Bohorja GORAN ROVAN /

X- Snemalec in montažer Jože Grajžl /

Letos je ocenjevalna komisija morala oceniti in izmeriti 16 jezikov, nekatere so celo izločili, tako da njihovo delo ni bilo lahko.

T- ANA NUŠA SOMRAK /
X- predsednica ocenjevalne komisije /

»Pri teži in dolžini ja, ker tehtnica in meter pokažeta svoje, pri aranžiranju pa smo imel kar težko delo, kajti vsi so bili izvirni, duhoviti, v njega je bilo vloženo veliko dela in truda, vendar smo izbrali tistega, ki je avtohton, to se pravi Bohor.«

Ikebano različnih jezikov z naslovom pot na Koprivnik je izdela Dragica Cerjak, ki je v tej kategoriji letos zmagala že štirinajstič.

T- DRAGICA CERJAK /

X- zmagovalka v kategoriji »Izvirnost« / 

»Zgleda da ste že kar abonirana na prva mesta v izvirnosti. Kje dobivate ideje? Ne vem, jest imam za naprej še za dvajset let, sam tolk časa ne bom več delala. Ja, pade mi v glavo pa naredim to.«

Najdaljši jezik, pa ne svoj, je na Bohor prinesel Jože Klavžar.

T- JOŽE KLAVŽAR /

X- zmagovalec v kategoriji »Dolžina« / 

 »Na jezik smo obesili veliko uteži, nategaval smo ga približno dva tedna, tak da dolžina se pa tak smo videl na razglasitvi. Kolk je bil dolg? 72, nekaj takega. Imate sicer v družini tudi tako dolge jezike. Ja, jest ne glih, ma mama bolj.«

Najtežji jezik pa so pridelali v družini Pajek, ki je tekmovala v več kategorijah.

T- ALBINA PAJEK /
X- zmagovalka v kategoriji »Teža« / 

 »Ja to so ga kolegi zrihtali, naročil smo ga kdo bo imel najtežjega pa da ga potem dobimo,ne. Mamo pa to navado, da po štiri jezike prinesemo s seboj, ene kuhane, ene za izvirnost, potem pa mamo velik prijateljev pa imamo namesto kosila enkrat takšno kosilo – jezikovo.«

Po ocenjevanju so seveda vsi jeziki končali na krožnikih lastnikov in njihovih prijateljev, ostali pa so lahko uživali v golažu ali čevapčičih ter lepem razgledu in svežem zraku.

